**Karoline Wilhelmine Charlotte Blamauer**, coñecida como **Lotte Lenya**, nada en Viena (Austria-Hungría) o 18 de outubro de 1898 e finada en Nova York o 27 de novembro de 1981 foi unha cantante, rapsodo, e actriz austríaca establecida durante moito tempo nos Estados Unidos. No mundo xermanofalante e no da música clásica é especialmente lembrada polas súas interpretacións das cancións do seu home, Kurt Weill. No cinema en lingua inglesa, foi candidata ao Oscar polo seu papel de aristócrata aburrida en *The Roman Spring of Mrs. Stone* (1961). Tamén interpretou a sádica asasina Rosa Klebb no filme de James Bond *Desde Rusia con amor* (1963).

Traxectoria
-----------

### Inicios

Lenya naceu nunha familia católica de clase obreira en Viena. Marchou a estudar a Zúric en 1914, conseguindo o seu primeiro traballo na Schauspielhaus, co nome artístico de Lotte Lenja. Mudouse a Berlín en 1921.

En 1922, Lenya foi escoitada polo seu futuro marido, o compositor alemán Kurt Weill, durante unha audición para a súa primeira música para teatro, *Zaubernacht*, mais debido á súa situación detrás do piano, non a viu. Foi escollida, mais debido á súa lealdade ao seu profesor de voz, rexeitou o papel. Lenya e Weill non se coñeceron persoalmente ata 1924 a través dun coñecido, o escritor Georg Kaiser e casaron en 1926. Aceptou o papel de Jenny na primeira interpretación de *A ópera dos tres reás* en 1928, que foi o seu papel revelación. Durante os últimos anos da república de Weimar, estivo ocupada no cinema e no teatro, especialmente nas obras de Brecht-Weill. Fixo varias gravacións das cancións de Weill.

Co ascenso do nazismo en Alemaña, os artistas con inclinacións esquerdistas non eran apreciados, e aínda que non era xudía, marchou do país, separándose de Weill, do que se divorciou en 1933.

Lenya e Weill establecéronse en Nova York o 10 de setembro de 1935. Durante o verán de 1936, Weill, Lenya, Paul Green e Cheryl Crawford alugraon unha casa no 277 Trumbull Avenue de Nichols, Connecticut, a unhas dúas millas de distancia de Pine Brook Country Club, lugar de ensaio estival do Group Theatre. Alí, Green e Weill escribiron o guión e a música da controvertida obra de Broadway *Johnny Johnson*, titulada co nome máis repetido na listaxe de vítimas estadounidenses na primeira guerra mundial. Durante este período, Lenya tivo unha relación amorosa co dramaturgo Paul Green.

Durante a segunda guerra mundial, Lenya realizou actuacións no teatro, gravacións e actuacións para a radio, incluíndo para Voice of America. Tras unha interpretación mal recibida no musical do seu marido *The Firebrand of Florence* en 1945 en Nova York, abandonou os escenarios. Trala morte de Weill en 1950, convencérona de que volvese. Apareceu na obra de Broadway *Barefoot in Athens* e casou co editor George Davis.

### Carreira posterior

En 1956, gañou o premio Tony polo seu papel de Jenny na versión en inglés de *A ópera dos tres reás* de Marc Blitzstein, única vez na que unha actuación no Off-Broadway recibiu o galardón. Lenya continuou a gravar cancións do seu tempo en Berlín, ademais de cancións do teatro estadounidense. A súa voz volvérase máis profunda cos anos. Cando tivo que cantar a parte de soprano en *Rise and Fall of the City of Mahagonny* e *The Seven Deadly Sins*, o papel tivo que ser trasporse a claves substancialmente máis baixas.

Empregouse Sprechgesang nalgunhas das máis célebres cancións nas obras de Brecht-Weill plays pero agora Lenya usábao incluso máis para compensar defectos da súa voz. Lenya era consciente do problema; noutros contextos, era moi coidadosa para respectar completamente a música do seu marido.

Fundou a Kurt Weill Foundation for Music, para administrar os ingresos e os asuntos de dereitos e para espallar o coñecemento sobre a obra de Weill. Estaba presente no estudio cando Louis Armstrong gravou "Mack the Knife". Armstrong improvisou a liña "Look out for Miss Lotte Lenya!" e engadiu o nome dela como unha das conquistas de Mack na canción.

O seu papel como amiga práctica de Vivien Leigh, a Contessa Magda Terribili-Gonzales na versión cinematográfica da obra de Tennessee Williams *The Roman Spring of Mrs. Stone* (1961) valeulle a Lenya unha candidatura ao Oscar á mellor actriz secundaria. En 1963, foi seleccionada como a axente de SPECTRE Rosa Klebb no filme de James Bond *Desde Rusia con amor* con Sean Connery e Robert Shaw.

En 1966, Lenya orixinou a personaxe de Fräulein Schneider no elenco orixinal de Broadway do musical *Cabaret*. A banda sonora de Kander e Ebb foi considerada inspirada pola música de Weill. En 1979, dous anos antes da súa morte, Lotte Lenya foi incluída no American Theater Hall of Fame.

### Falecemento

Lenya faleceu de cancro en Manhattan en 1981, aos 83 anos. Foi enterrada preto de Weill no Mount Repose Cemetery en Haverstraw, Nova York.

Vida persoal
------------

Lenya casou con Weill en 1926 e divorciáronse en 1933, para reconciliarse en setembro de 1935 tras emigrar aos Estados Unidos. Volveron casar en 1937. En 1941, a parella mudouse a unha casa da súa propiedade en New City, Rockland County, Nova York, a aproximadamente 50 km ao norte da cidade de Nova York. Este segundo matrimonio duraou ata a morte de Weill en 1950.

O segundo marido de Lenya foi o editor estadounidense George Davis (1951-1957). Trala morte de Davis en 1957, volveu casar co artista Russell Detwiler en 1962. El era vinte e seis anos máis novo, pero Lenya enviuvou por terceira vez cando Detwiler faleceu en 1969, aos 44 anos.

Legado
------

* En 1956, Louis Armstrong gravou a canción "Mack the Knife", tanto como solo como nun dúo con Lenya.
* A canción de Donovan "Laléna" (1968) foi inspirada por Lenya.
* A obra de Michael Kunze *Lenya* é sobre a cantante favorita de Brecht, Lotte Lenya.
* En 2007, estreouse en Broadway o musical *LoveMusik*, baseado na relación de Lenya con Weill. Ela foi interpretada por Donna Murphy.
* É mencionada na canción "Lieder", de Fascinating Aïda e na canción "Dolls", do álbum *Shag Tobacco* (1995), de Gavin Friday.

Filmografía
-----------

| Ano | Título | Personaxe | Notas |
| --- | --- | --- | --- |
| 1931 | *The Threepenny Opera* | Jenny Diver |  |
| 1961 | *The Roman Spring of Mrs. Stone* | Contessa Magda Terribili-Gonzales |  |
| 1963 | *Desde Rusia con amor* | Rosa Klebb |  |
| 1965 | *Mutter Courage und ihre Kinder* | Nai Coraxe | Telefilme |
| 1966 | *Ten Blocks on the Camino Real* | A xitana | Telefilme |
| 1969 | *The Appointment* | Emma Valadier |  |
| 1977 | *Semi-Tough* | Clara Pelf |  |
| 1980 | *Mahagonny* |  | Voz |

Notas
-----

1. ↑  Biography of Kurt Weill, Pickford Prod. Inc (biografía inédita, 20 de abril de 1945) Yale Music Library
2. ↑  Obituary *Variety*, 2 de decembro de 1981.
3. ↑  Profile of Lenya/Weill, nytimes.com, 6 de xaneiro de 2013; consultado o 10 de xuño de 2014.
4. ↑  "Lotte Lenya discography". Kurt Weill Foundation. Consultado o 26 de abril de 2017.
5. ↑  Jackson, Kenneth T. (1995). *The Encyclopedia of New York City*. The New York Historical Society; Yale University Press. p. 1252. ISBN 0-300-05536-6.
6. ↑  "Pinewood Lake website retrieved 10 September 2010". Pinewoodlake.org. Arquivado dende o orixinal o 27 de xullo de 2011. Consultado o 31 de agosto de 2012.
7. ↑  Images of America, Trumbull Historical Society, 1997, p. 123
8. ↑  Speak Low (when you speak of love): The Letters of Kurt Weill and Lotte Lenya
9. ↑  *A Southern Life: Letters of Paul Green, 1916–1982*, p. 258
10. 1 2 3 4  "Lotte Lenya biography". Kurt Weill Foundation. Arquivado dende o orixinal o 25 de abril de 2013. Consultado o 23 de abril de 2013.
11. 1 2 3 4  "Lotte Lenya: A Detailed Chronology 1960–1969". Kurt Weill Foundation. Consultado o 7 de febreiro de 2017.
12. 1 2 3  "Lotte Lenya: A Detailed Chronology 1970–1981". Kurt Weill Foundation. Consultado o 7 de febreiro de 2017.
13. ↑  "Kurt Weill Foundation for Music". Kurt Weill Foundation. Consultado o 23 de abril de 2013.
14. 1 2  

	* Lotte Lenya na IMDb *(en inglés)*.
15. 1 2  Lotte Lenya na Internet Broadway Database
16. ↑  "Theater Hall of Fame Enshrines 51 Artists" (PDF). New York Times. Consultado o 6 de xuño de 2014.
17. ↑  Greenwald, Matthew. "Lalena". *AllMusic*. Consultado o 8 de novembro de 2015.
18. ↑  "Michael Kunze: Leyna". Arquivado dende o orixinal o 16 de abril de 2014. Consultado o 16 de abril de 2014.
19. ↑  "Shag Tobacco – Lyrics".

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Lotte Lenya Modificar a ligazón no Wikidata*** |

### Ligazóns externas

* Lotte Lenya Discography The Kurt Weill Foundation for Music.
* FemBio: Lotte Lenya
* Threepenny Opera Off-BroadwayArquivado 30 de marzo de 2010 en Wayback Machine.
* Register of papers of Kurt Weill and Lotte Lenya at Yale University Music Library

* Portal:Música
* Portal:Austria
* Portal:Cine

|  |  |
| --- | --- |
| Control de autoridades | 
* Wd: Q93604
* WorldCat
* VIAF: 32046652
* Allmovie: p41824
* AllMusic: mn0000806947
* AlloCiné: 11069
* BIBSYS: 90374695
* BNE: XX931269
* BNF: 122137130
* BRE: 2140106
* DeutscheBio: 118779486
* Discogs: 407120
* EBID: ID
* Europeana: ID
* FAST: 208783
* FemBio: 17377
* Filmportal: ID
* GEC: 0246641
* Genius: Lotte-lenya
* GND: 118779486
* IBDB: 49475
* ICCU: UBOV541008
* IMDb: nm0502322
* ISNI: 0000 0001 2320 1903
* LCCN: n87135693
* LibraryThing: lenyalotte
* MusicBrainz: ID
* Munzinger: 00000009245
* NDL: 00620995
* NKC: xx0173890
* NNDB: 000205598
* NTA: 067920721
* SELIBR: 260640
* SNAC: w68g8mvt
* SUDOC: 030793238
* TMDb: 9898
* TVcom: lotte-lenya
* WikiTree: Blamauer-1

 |